AIŠKINAMASIS RAŠTAS

**Dėl trumpalaikės ar ilgalaikės socialinės globos išlaidų finansavimo Molėtų rajono savivaldybės gyventojams maksimalaus dydžio nustatymo**

**1. Parengto tarybos sprendimo projekto tikslai ir uždaviniai**

Molėtų rajono savivaldybės gyventojai gaunantys trumpalaikės ar ilgalaikės socialinės globos paslaugas socialinės globos įstaigose už teikiamas paslaugas, teisės aktų nustatyta tvarka, moka 80 proc. pajamų, 100 proc. tikslinės kompensacijos ir 1 proc. nuo turto vertės viršijančios nustatytą normatyvą. Atsižvelgiant į asmens pajamas, nustatomas mažiausias suaugusio asmens su negalia mokėjimo dydis yra 159,96 Eur, senyvo amžiaus asmens – 170,50 Eur, suaugusio asmens su sunkia negalia - 230,16 Eur per mėnesį, o vaikas su negalia dažniausiai neturi jokių pajamų (šalpos pensijos neįgaliam vaikui nemokamos vadovaujantis Lietuvos Respublikos šalpos pensijų įstatymu). Likusi trumpalaikės ar ilgalaikės socialinės globos kainos dalis finansuojama iš Molėtų rajono savivaldybės biudžeto lėšų arba Lietuvos Respublikos valstybės biudžeto specialiųjų tikslinių dotacijų savivaldybės biudžetui. Vaikams, netekusiems tėvų globos ar socialinės rizikos vaikams, socialinės globos paslaugos finansuojamos iš valstybės biudžeto lėšų mokant globos išmoką (156,00 Eur), likusi dalis finansuojama iš savivaldybės biudžeto.

Trumpalaikės ar ilgalaikės socialinės globos išlaidų finansavimo maksimaliu dydžiu nustatoma riba, iki kurios paslaugos kainą gali finansuoti savivaldybė iš savo biudžeto arba iš Lietuvos Respublikos valstybės biudžeto specialiosios tikslinės dotacijos savivaldybės biudžetui. Dėl didėjančių socialinės globos kaštų, laiku nepatvirtinus socialinės globos išlaidų finansavimo maksimalaus dydžio, būtų apribota asmens galimybė rinktis socialinės globos įstaigą pagal jo poreikius bei sveikatos būklę, nebūtų užtikrintas paslaugų tęstinumas socialinės globos paslaugas gaunantiems asmenims.

Socialinės globos paslaugos teikiamos šioms asmenų grupėms:

1. be tėvų globos likę vaikai, socialinės rizikos vaikai;

2. vaikai su negalia;

3. vaikai su sunkia negalia;

4. senyvo amžiaus asmenys;

5. suaugę asmenys su negalia;

6. suaugę asmenys su sunkia negalia.

Ilgalaikės (trumpalaikės) socialinės globos įstaigų, kuriose socialines paslaugas gauna Molėtų rajono gyventojai, 2020 m. patvirtintos socialinės globos kainos:

1 lentelė

Suaugusiųjų su negalia, senyvo amžiaus ir suaugusiųjų asmenų su sunkia negalia globos įstaigos

|  |  |  |  |
| --- | --- | --- | --- |
| Eil. Nr. | Įstaigos pavadinimas | Socialinės globos kainos, Eur/mėn. | |
| asmeniui be sunkios negalios | asmeniui su sunkia negalia |
| 1. | Aknystos socialinės globos namai | 690,00 | 770,00 |
| 2. | Alantos senelių globos namai | 770,00 | 793,00 |
| 3. | Globos namai „Senevita“ | 812,00-868,00\* | 899,00-961,00\* |
| 4. | Utenos socialinės globos namai | 750,00 | 830,00 |
| 5. | Utenos specialioji mokykla-daugiafunkcinis centras | 774,37 | 875,28 |
| 6. | Visagino socialinės globos namai | 700,00 | 777,00 |
| 7. | VšĮ Antavilių pensionatas | 880,00 | 950,00 |
| 8. | Strūnos socialinės globos namai | 730,00 | 820,00 |
| 9. | VšĮ „Utenos Kristaus žengimo į dangų parapijos globos namai“ | 850,00 | 890,00 |
| 10. | Zarasų socialinės globos namai | 730,00 | 820,00 |
| 11. | Jotainių socialinės globos namai | 710,00 | 826,00 |
| 12. | Pabradės socialinės globos namai | 840,00 | 900,00 |
| 13. | Senjorų socialinės globos namai | 880,00 | 950,00 |
| 14. | VšĮ Deltuvos senelių globos namai | 730,00 | 800,00 |
| 15. | Specialieji socialinės globos namai „Tremtinių namai“ | 823,00 | 913,00 |
| 16. | Želvos parapijos katalikiški senelių namai | 750,00 | 850,00 |
| 17. | VšĮ Krizių centro „Angelų pieva“ | 450,00 | 450,00 |

\* - socialinės globos kaina skaičiuojama pagal dienų skaičių per mėnesį.

2 lentelė

Vaikų su negalia ir vaikų su sunkia negalia globos įstaigos

|  |  |  |  |
| --- | --- | --- | --- |
| Eil. Nr. | Įstaigos pavadinimas | Socialinės globos kainos, Eur/mėn. | |
| asmeniui be sunkios negalios | asmeniui su sunkia negalia |
| 1. | Vilniaus sutrikusio vystymosi kūdikių namai-pagalbos centras „Šeimos slėnis“ | 2111,40 | 2111,40 |

3 lentelė

Vaikų, netekusių tėvų globos, bei socialinės rizikos vaikų globos įstaigos

|  |  |  |
| --- | --- | --- |
| Eil. Nr. | Įstaigos pavadinimas | Socialinės globos kaina, Eur/mėn |
| 2. | Molėtų vaikų savarankiško gyvenimo namai | 1041,67 |

Maksimalus socialinės globos išlaidų finansavimo dydis už socialinės globos paslaugas asmenims apgyvendintiems socialinės globos namuose taikomas itin retai. Didesnius socialinės globos išlaidų dydžius savivaldybei tenka mokėti už socialinės globos paslaugas teikiamas neįgaliems vaikams, neįgaliems suaugusiems asmenims, kuriems nustatytas neįgalumas nuo vaikystės ir asmenys gauna tik šalpos pensijas neįgaliesiems ar asmenims, sukakusiems senatvės pensijos amžių.

Siekiant užtikrinti ilgalaikės (trumpalaikės) socialinės globos paslaugų prieinamumą ir tęstinumą asmenims, gaunantiems socialinės globos paslaugas ir atsižvelgiant į paslaugas teikiančių įstaigų patvirtintas socialinės globos kainas, savivaldybės galimybes finansuoti šių paslaugų teikimą Molėtų rajono gyventojams bei asmenų finansines galimybes mokėti už paslaugas, siūlomas tvirtinti trumpalaikės ar ilgalaikės socialinės globos išlaidų maksimalus finansavimo dydis pagal asmenų grupes:

|  |  |
| --- | --- |
| Asmenų grupė | Maksimalus finansuojamas dydis |
| Be tėvų globos likusiems vaikams, socialinės rizikos vaikams | 1000,00 Eur per mėnesį |
| Vaikams su negalia ir vaikams su sunkia negalia | 2000,00 Eur per mėnesį |
| Senyvo amžiaus asmenims ir suaugusiems asmenims su negalia | 750,00 Eur per mėnesį |
| Suaugusiems asmenims su sunkia negalia | 900,00 Eur per mėnesį |

**2. Šiuo metu esantis teisinis reglamentavimas**

Lietuvos Respublikos Vyriausybės 2006 m. spalio 10 d. nutarimo Nr. 978 „Dėl Socialinių paslaugų finansavimo ir lėšų apskaičiavimo metodikos patvirtinimo“ 32 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – asmenims bus užtikrintas jau teikiamų socialinės globos paslaugų tęstinumas įstaigose. Asmenims bus sudarytos sąlygos rinktis socialinės globos įstaigas pagal jo poreikius bei sveikatos būklę neatsižvelgiant į asmens gaunamas pajamas.

Neigiamos pasekmės nenumatomos.

**4. Priemonės sprendimui įgyvendinti**

-

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų šaltiniai - Lietuvos Respublikos valstybės biudžeto specialiųjų tikslinių dotacijų (asmenų su sunkia negalia socialinei globai) savivaldybės biudžetui lėšos ir savivaldybės biudžeto lėšos.

**6. Vykdytojai, įvykdymo terminai**

Molėtų rajono savivaldybės administracijos socialinės paramos skyrius, neterminuotai.

Molėtų rajono savivaldybės administracijos

Socialinės paramos skyriaus vedėja Genovaitė Gribauskienė